作者：刘辰翁
词牌/韵律：金缕曲・贺新郎

paragraphs: 破帽吹愁去。
绕郊墟、残灰败壁，冷烟斜雨。
舞马梦惊城乌起，散作童妖灶语。
漫说与、谢仙一句。
犹记醉归西州路，问行人、望望骊烽误。
几未失，丧公屦。
高高况是兴亡处。
望平沙、落日湖光，暗淮沈楚。
寂寞西陵歌又舞，疑冢嵯峨新土。
黯牛笛、参差归路。
试问文君容赊否，待东篱、更就黄花浦。
拚酩酊，涴蓝缕。